CELEX: 52015PC0494
Language: et
Date: 2015-10-12
Title: Ettepanek: NÕUKOGU RAKENDUSOTSUS, millega lubatakse Ühendkuningriigil jätkata meetme kohaldamist, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ning artiklitest 168 ja 168a

EUROOPA KOMISJON
            Brüssel,12.10.2015
            COM(2015) 494 final
            2015/0238(NLE)
            Ettepanek:
            NÕUKOGU RAKENDUSOTSUS,
            millega lubatakse Ühendkuningriigil jätkata meetme kohaldamist, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ning artiklitest 168 ja 168a
            
               
         
         
            
               SELETUSKIRI
            
            
               1.ETTEPANEKU TAUST
            
            
               Ettepaneku põhjused ja eesmärgid
            
            
               
                  Vastavalt 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi) (edaspidi „käibemaksudirektiiv”) artikli 395 lõikele 1 võib nõukogu ühehäälselt komisjoni ettepaneku põhjal anda igale liikmesriigile loa võtta erimeetmeid kõnealuse direktiivi sätetest erandite tegemiseks eesmärgiga lihtsustada käibemaksu kogumist või hoida ära teatavat liiki maksudest kõrvalehoidumist või maksustamise vältimist.
               
               
                  Ühendkuningriik taotles komisjonis 22. mail 2015 registreeritud kirjaga luba kohaldada jätkuvalt meedet, millega tehakse erand käibemaksudirektiivi artiklitest 16 ja 168. Käibemaksudirektiivi artikli 395 lõike 2 kohaselt teatas komisjon Ühendkuningriigi taotlusest teistele liikmesriikidele 5. juuni 2015. aasta kirjaga. Komisjon teatas 8. juuni 2015. aasta kirjas Ühendkuningriigile, et tal on olemas taotluse hindamiseks kogu vajalik teave.
               
            
            
               Üldine taust
            
            
               Käibemaksudirektiivi artiklites 168 ja 168a on sätestatud, et maksukohustuslasel on õigus arvata maha selliste ostude puhul tasutud käibemaks, mida tehakse maksustatavate tehingute tarbeks. Sama direktiivi artikli 26 lõike 1 punktis a on ette nähtud, et ettevõtte vara hulka kuuluvate kaupade kasutamist isiklikuks tarbeks tuleb käsitada tasu eest teenuste osutamisena, kui nendelt kaupadelt oli käibemaks mahaarvatav. Kõnealuse süsteemi kohaselt on lubatud isikliku kasutuse eest esialgselt mahaarvatud käibemaksu tagastamine.
            
            
               Nende ametiautode puhul, mida kasutatakse osaliselt isiklikuks tarbeks (muuks kui ettevõtluse tarbeks), on selle süsteemi alusel sageli keeruline kindlaks teha, kui suures ulatuses ametiautosid on isiklikuks tarbeks kasutatud, ja seda maksustada.
            
            
               Sellega seoses kehtestas Ühendkuningriik ametiautode isiklikuks tarbeks kasutamisele nõukogu 21. juuli 1986. aasta otsusega 86/356/EMÜ (millega antakse Ühendkuningriigile luba kohaldada kindla maksumääraga meetmeid sellise mahaarvamisele mittekuuluva käibemaksu suhtes, millega maksustatakse ametiautode kütusele tehtavaid kulutusi)
                  1
                lubatud kindla määraga maksustamise erikorra, mis põhines sõiduki mootori töömahul ja kütuseliigil.
            
            
               See esialgne erand tühistati ja asendati nõukogu 25. septembri 2006. aasta otsusega 2006/659/EÜ, millega antakse Ühendkuningriigile luba kehtestada erimeede, mis kaldub kõrvale kumuleeruvate käibemaksudega seotud liikmesriikide õigusaktide ühtlustamist käsitleva direktiivi 77/388/EMÜ artikli 5 lõikest 6 ja artikli 11 A osa lõike 1 punktist b,
                  2
                millega nähti ette ametiautode isiklikuks tarbeks kasutamise kindlamääraline maksustamine vastavalt sõiduki CO2-heite tasemele. Nimetatud kord põhineb asjaolul, et heite ja tarbitud kütuse koguse vahel on otsene seos, kuna suuremad heitkogused vastavad suuremale kütusetarbimisele. Nende heitkoguste alusel arvutatakse kütusekulu kilomeetri kohta, mida seejärel vaadeldakse koos vahetute maksuandmete ja mootorikütuse jaemüügihinna alusel kindlaks määratud isiklikuks tarbeks tehtud keskmise läbisõiduga. Selle tulemusena saadakse isikliku kasutuse maks, mis vastab ametiauto isiklikuks tarbeks kasutamiselt tasumisele kuuluvale käibemaksule. Seda maksu korrigeeritakse kord aastas, et võtta arvesse kütusehindade muutumist.
            
            
               Ühendkuningriigi sõnul on see süsteem osutunud hästi toimivaks ja sellega on kaasnenud märkimisväärne lihtsustamine nii ettevõtjate kui ka maksuhaldurite jaoks. Sellega seoses tuleb märkida, et süsteem on vabatahtlik nende maksukohustuslaste jaoks, kes otsustavad tegutseda tavaeeskirjade alusel. Siiski kasutatakse lihtsustatud korra alusel hinnanguliselt umbes 230 000 sõidukit.
            
            
               Sellest lähtudes on Ühendkuningriik taotlenud erandi kohaldamise pikendamist.
            
            
               Eespool nimetatud otsus, mille kehtivus lõpeb 31. detsembril 2015, tehti vastavalt nõukogu 17. mai 1977. aasta nn kuuenda direktiivi 77/388/EMÜ liikmesriikide õigusaktide ühtlustamise kohta – ühine käibemaksusüsteem alusel: ühtne maksubaas,
                  3
                mis oluliste sisuliste muudatusteta asendati käibemaksudirektiiviga, mis on seetõttu käesoleva otsuse õiguslik alus.
            
            
               Igale pärast 31. detsembrit 2018 esitatud kohaldamise pikendamise taotlusele tuleb lisada aruanne süsteemi toimimise kohta.
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               Käibemaksudirektiivi artikkel 395.
            
            
               •Subsidiaarsus (ei kuulu liidu ainupädevusse)
            
            
               Pidades silmas ettepaneku aluseks olevat käibemaksudirektiivi sätet, tehakse ettepanek ELi ainupädevusse kuuluvas valdkonnas. Subsidiaarsuse põhimõtet seetõttu ei kohaldata.
            
         
         
            
               •Proportsionaalsus
            
            
               
                  Otsus käsitleb liikmesriigile tema enda taotlusel antud luba ja sellega ei määrata mingeid kohustusi.
               
               
                  Erandi piiratud ulatust arvestades on erimeede kooskõlas taotletava eesmärgiga, st see lihtsustab käibemaksu kogumist. Erand ei lähe kaugemale sellest, mis on vajalik, et lihtsustada käibemaksu kogumist konkreetses sektoris.
               
               
                  Süsteem oleks maksukohustuslastele vabatahtlik.
               
            
            
               •Vahendi valik
            
            
               
                  Käibemaksudirektiivi artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Lisaks on nõukogu otsus sobivaim vahend, sest selle saab adresseerida üksikutele liikmesriikidele.
               
            
            
               3.JÄRELHINDAMISTE TULEMUSED, KONSULTEERIMINE SIDUSRÜHMADEGA JA MÕJUHINNANGUD
            
            
               •Konsulteerimine sidusrühmadega
            
            
               
                  Käesolev ettepanek põhineb Ühendkuningriigi esitatud taotlusel ja käsitleb ainult kõnealust liikmesriiki.
               
            
            
               •Eksperdiarvamuste kogumine ja kasutamine
            
            
               
                  Välisekspertide arvamusi ei olnud vaja kasutada.
               
            
            
               •Mõju hindamine
            
            
               
                  Otsuse ettepaneku eesmärk on lihtsustada käibemaksu kogumist seoses ametiautodega, mida kasutatakse osaliselt muuks kui ettevõtluse tarbeks ja selle võimalik mõju on seetõttu positiivne.
               
               
                  Nende maksukohustuslaste jaoks, kes otsustavad kõnealust süsteemi kasutada, vähendab see süsteem halduskoormust ja nõuetele vastavuse tagamisega seotud kulusid, välistades vajaduse pidada käibemaksuga maksustamise tarbeks üksikasjalikku arvestust iga ametiauto läbisõidu kohta. Niisuguse arvestuse pidamine võib olla aeganõudev ja sellega võib tihti suhteliselt väikeste summadega seoses kaasneda märkimisväärne halduskoormus. Lihtsustatud meetod vähendab ka maksuhaldurite koormust, kes oleks muidu kohustatud auditeerima paljusid üksikjuhtumeid.
               
            
            
               Erandi kitsa reguleerimisala ning piiratud kohaldamisaja tõttu on selle mõju igal juhul piiratud. 
            
            
               4.MÕJU EELARVELE
            
            
               
                  Ettepanek ei mõjuta negatiivselt ELi eelarvet.
               
            
            
               5.MUUD KÜSIMUSED
            
            
               
                  Ettepanek sisaldab aegumisklauslit. erandi kehtivus lõpeb automaatselt 31. detsembril 2018.
               
            
            
               2015/0238 (NLE)
            
         
         
            
               Ettepanek:
            
            
               NÕUKOGU RAKENDUSOTSUS,
            
            
               millega lubatakse Ühendkuningriigil jätkata meetme kohaldamist, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ning artiklitest 168 ja 168a
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi,
                  4
                eriti selle artikli 395 lõiget 1,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)nõukogu otsusega 2006/659/EÜ
                  5
                lubatakse Ühendkuningriigil kohaldada spetsiaalseid lihtsustamismeetmeid, et kindlaks määrata kindla maksumäära alusel osa mahaarvamisele mittekuuluv käibemaks, mis on seotud nende ametiautode kütusele tehtavate kulutustega, mida ei kasutata ainult ettevõtluse tarbeks. See süsteem, mis on maksukohustuslaste jaoks vabatahtlik, põhineb auto süsinikdioksiidi (CO2) heite tasemel, kuna heite kogus ja kütusekulu on omavahel proportsionaalses vastavuses ja seega ka vastavuses kütusele tehtavate kulutustega.
            
            
               (2)Kirjas, mille komisjon registreeris 22. mail 2015, taotles Ühendkuningriik luba jätkata kõnealuse meetme kohaldamist.
            
            
               (3)Komisjon teatas Ühendkuningriigi taotlusest teistele liikmesriikidele 5. juuni 2015. aasta kirjaga. Komisjon teatas 8. juuni 2015. aasta kirjas Ühendkuningriigile, et tal on taotluse hindamiseks olemas kogu vajalik teave.
            
            
               (4)Ühendkuningriigi sõnul on see kord nii maksukohustuslaste kui ka maksuhaldurite jaoks oluliselt lihtsustanud käibemaksu kogumist seoses kütusele tehtud kulutustega ametiautode kasutamisel isiklikuks otstarbeks. Seepärast on asjakohane lubada Ühendkuningriigil kohaldada seda meedet 31. detsembrini 2018.
            
            
               (5)Kui Ühendkuningriik leiab, et kõnealust tähtaega on vaja pärast 2018. aastat veel pikendada, peaks ta esitama aruande koos pikendamistaotlusega komisjonile hiljemalt 31. märtsiks 2018.
            
            
               (6)Erandi kehtestaval meetmel ei ole negatiivset mõju käibemaksust tulenevatele ELi omavahenditele.
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Erandina direktiivi 2006/112/EÜ artikli 26 lõike 1 punktist a ning artiklitest 168 ja 168a lubatakse Ühendkuningriigil määrata alates 1. maist 2016 kuni 31. detsembrini 2018 kindla maksumäära alusel kindlaks selle käibemaksu suurus, mis on seotud kütusele tehtud kulutustega ametiautode kasutamisel isiklikuks otstarbeks.
            
            
               Artikkel 2
            
            
               Maksu suurust, millele viidatakse artiklis 1, väljendatakse kindlaksmääratud summadena, mis on kehtestatud sõiduki tüübi CO2 heite taseme põhjal, mis näitab kütusekulu. Ühendkuningriik kohandab neid kindlaksmääratud summasid igal aastal, selleks et näidata kütuse keskmise maksumuse muutusi.
            
            
               Artikkel 3
            
         
         
            
               Käesoleva otsuse alusel kehtestatud süsteem on maksukohustuslastele vabatahtlik.
            
            
               Artikkel 4
            
            
               Mis tahes taotlus käesoleva otsusega ettenähtud meetme pikendamise kohta tuleb komisjonile esitada hiljemalt 31. märtsiks 2018 ning sellele tuleb lisada aruanne, mis hõlmab kõnealuse meetme kohaldamise ülevaadet.
            
            
               Artikkel 5
            
            
               Käesolev otsus on adresseeritud Suurbritannia ja Põhja-Iiri Ühendkuningriigile.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  EÜT L 212, 2.8.1986, lk 35.
               
               
                  
                     (2)
                  ELT L 272, 3.10.2006, lk 15.
               
               
                  
                     (3)
                  EÜT L 145, 13.6.1977, lk 1.
               
               
                  
                     (4)
                  
                  
                     ELT L 347, 11.12.2006, lk 1
                  
                  .
               
               
                  
                     (5)
                  Nõukogu otsus 2006/659/EÜ, 25. september 2006, millega antakse Ühendkuningriigile luba kehtestada erimeede, mis kaldub kõrvale kumuleeruvate käibemaksudega seotud liikmesriikide õigusaktide ühtlustamist käsitleva direktiivi 77/388/EMÜ artikli 5 lõikest 6 ja artikli 11 A osa lõike 1 punktist b (ELT L 272, 3.10.2006, lk 15).